ตลาดหุ้นเอเชียเช้านี้ผันผวน นักลงทุนจับตาประชุมเฟดขึ้นดอกเบี้ย
ตลาดหุ้นเอเชียเช้านี้ผันผวน นักลงทุนจับตาประชุมเฟดวันที่ 12-13 ธ.ค.60 คาดปรับขึ้นอัตราดอกเบี้ย รวมถึงการประชุม ECB ในวันที่ 14 ธ.ค.60
12 ธ.ค. 2560

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบในช่วงเช้าวันนี้ ขณะที่นักลงทุนต่างจับตาการประชุมของธนาคารกลางสหรัฐ (เฟด) ซึ่งจะมีขึ้นในวันที่ 12-13 ธ.ค. รวมถึงการประชุมของธนาคารกลางยุโรป (ECB) ในวันที่ 14 ธ.ค.
ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,936.41 จุด ลดลง 2.32 จุด, -0.01% ดัชนี SSE Composite ตลาดหุ้นจีนเปิดวันนี้ที่ 3,320.31 จุด ลดลง 1.89 จุด, -0.06% ดัชนี KOSPI ตลาดหุ้นเกาหลีใต้เปิดวันนี้ที่ 2,471.23 จุด ลดลง 0.26 จุด, -0.01%
รวมถึงดัชนี FTSE STI ตลาดหุ้นสิงคโปร์เปิดวันนี้ที่ 3,459.65 จุด ลดลง 0.80 จุด, -0.02% ดัชนี FBMKLCI ตลาดหุ้นมาเลเซียเปิดวันนี้ที่ 1,718.76 จุด ลดลง 0.71 จุด, -0.04% ดัชนี PSE Composite ตลาดหุ้นฟิลิปปินส์เปิดวันนี้ที่ 8,346.27 จุด ลดลง 12.30 จุด, -0.15%
ขณะที่ ดัชนี HSI ตลาดหุ้นฮ่องกงเปิดวันนี้ที่ 28,972.74 จุด เพิ่มขึ้น 7.45 จุด, +0.03% ดัชนี TAIEX ตลาดหุ้นไต้หวันเปิดวันนี้ที่ 10,488.73 จุด เพิ่มขึ้น 15.64 จุด, +0.15% ดัชนี Jakarta Composite ตลาดหุ้นอินโดนีเซียเปิดวันนี้ที่ 6,038.43 จุด เพิ่มขึ้น 11.80 จุด, +0.20%
ทั้งนี้ตลาดการเงินจับตาการประชุมระยะเวลา 2 วันของธนาคารกลางสหรัฐ (เฟด) ซึ่งจะมีขึ้นในวันที่ 12-13 ธ.ค.นี้ ขณะที่นักลงทุนคาดการณ์เป็นวงกว้างว่า คณะกรรมการกำหนดนโยบายการเงินของธนาคารกลางสหรัฐ (FOMC) จะปรับขึ้นอัตราดอกเบี้ยในการประชุมครั้งนี้
โดย CME Group ระบุว่า จากการใช้เครื่องมือ FedWatch วิเคราะห์ภาวะการซื้อขายสัญญาล่วงหน้าอัตราดอกเบี้ยสหรัฐ พบว่า นักลงทุนคาดการณ์ว่ามีโอกาสสูงถึง 85% ที่เฟดจะปรับขึ้นอัตราดอกเบี้ยระยะสั้น (fed fund rates) 0.25% ในการประชุมครั้งนี้ ซึ่งจะเป็นการปรับขึ้นอัตราดอกเบี้ยครั้งที่ 3 ในปีนี้ หลังจากปรับขึ้นในเดือนมี.ค.และมิ.ย.
ด้านนางเจเน็ต เยลเลน ประธานเฟดก็ได้ออกมาส่งสัญญาณสนับสนุนการปรับขึ้นอัตราดอกเบี้ยอย่างค่อยเป็นค่อยไป โดยนางเยลเลนได้แถลงต่อคณะกรรมาธิการเศรษฐกิจร่วมของสภาคองเกรสเมื่อวันที่ 28 พ.ย.ที่ผ่านมาว่า เศรษฐกิจสหรัฐได้ขยายตัวในวงกว้าง และหากมีการปรับนโยบายการเงินอย่างค่อยเป็นค่อยไป เศรษฐกิจก็จะยังคงมีการขยายตัว ขณะที่ตลาดแรงงานมีความแข็งแกร่ง